# Aziza al-Yousef

Aziza al-Yousef és una professora acadèmica saudita, una de les dirigents de les lluites pels drets de les dones del seu país. Fou detinguda per les autoritats saudites al maig del 2018, juntament amb Loujain al-Hathloul i altres activistes en una operació que Human Rights Watch interpretà com un acte d'atemoriment.

## Biografia

Aziza Al-Yousef feu els primers estudis en la Universitat Rei Saúd; després es traslladà als Estats Units i continuà la seua formació en la Universitat de la Mancomunitat de Virgínia. Acabà el doctorat en la Universitat Rei Saúd, institució on exercí la docència en ciències informàtiques durant 27 anys. És mare de 5 fills.

## Activisme pels drets de les dones

Al-Yousef ha sigut activa en diverses accions en defensa dels drets de les dones a l'Aràbia Saudita. L'any 2013, participà en una campanya contra els abusos i tortures que va patir una xiqueta de 5 anys d'edat, Lama al-Ghamdi, a mans del seu pare, el religiós saudita Fayhan al-Ghamdi, i que li van provocar la mort.
A l'octubre del 2013 va dirigir una acció per a impulsar la derogació de la norma que a l'Aràbia Saudita impedeix a les dones conduir autos. Al costat d'Eman al-Nafjan, que va fotografiar, filmar i publicar en les xarxes socials les imatges, foren detingudes per aquestes accions. Les alliberaren després que els seus esposos signassen un document amb la promesa formal que en endavant totes dues dones s'abstindrien de conduir vehicles.   El 2016 participà en una campanya per a abolir el sistema de tutela masculina imperant a l'Aràbia Saudita. Al costat d'una altra activista intentà lliurar personalment al Consell Assessor Reial una petició de més de 14.000 signatures per a abolir les regulacions de tutela; els digueren, però, que havien d'enviar-les per correu postal.
Al maig del 2018 fou detinguda pel govern saudita, al costat de Loujain Alhathloul, Madeha al-Ajroush, Eman al-Nafjan, Aisha al-Mana, i alguns homes, simpatitzants de la campanya en contra de la tutela masculina. Human Rights Watch interpretà que l'objectiu dels arrests era provocar terror en "qualsevol que expresse escepticisme sobre l'agenda del príncep hereu sobre drets". Les autoritats saudites acusaren els activistes detinguts de tenir "contacte sospitós amb grups estrangers", proporcionar suport financer a "elements hostils a l'estranger" i reclutar treballadors del govern. Aquests càrrecs són compatibles amb els delictes descrits en la llei antiterrorista del 2017. Segons The Independent, els arrests els feren "només sis setmanes abans que Aràbia Saudita hagués d'aixecar l'única prohibició mundial sobre la conducció de vehicles per part de dones".
Després de la detenció, moltes personalitats i organismes reclamaren a les autoritats saudites l'alliberament dels activistes. Entre altres, Amnistia Internacional alertà sobre les violacions dels drets humans per part del govern saudita, i el Parlament Europeu emeté una resolució sol·licitant l'immediat i incondicional alliberament dels detinguts, la fi de l'assetjament als defensors i defensores dels drets de les dones i una resposta més ferma per part de la comunitat europea.
Es creu que des del novembre del 2018 està detinguda a la presó de Dhahban. Basant-se en evidències, Amnistia Internacional denuncià que les activistes detingudes són sotmeses a tortures, abusos sexuals i altres tractes inhumans. Cap a final de gener del 2019, Aziza al-Yousef romania detinguda i incomunicada, sotmesa a tortura i podria enfrontar-se a una condemna de fins a 20 anys de captivitat.

## Referències

* ↑ Kareem Fahim. «Meet the Saudi women who advocated for the right to drive — and are paying dearly for it» (en anglés), 23-06-2018.
* 1 2 «Saudi Arabia: Women’s Rights Advocates Arrested» (en anglés), 18-05-2018.
* ↑ Rob L. Wagner. «A conversation with Saudi women’s rights advocate Aziza al-Yousef» (en anglès), 06-11-2016.
* ↑ Rob L. Wagner. «A conversation with Saudi women’s rights advocate Aziza al-Yousef» (en anglés), 06-11-2016.
* ↑ Sebastian Usher. «Saudi preacher jailed over daughter's death» (en anglés), 07-10-2013.
* ↑ Ángeles Espinosa. «El juicio a un predicador saudí por violar y matar a su hija desata la indignación», 09-02-2013.
* ↑ Sebastian Usher. «Saudi women drivers: Leading female campaigner stopped» (en anglés), 29-11-2013.
* ↑ Mohammed Jamjoom. «2 Saudi women detained for driving in ongoing bid to end ban» (en anglés), 03-12-2013.
* ↑ Mazin Sidahmed. «Thousands of Saudis sign petition to end male guardianship of women», 26-09-2016.
* ↑ «Saudi women file petition to end male guardianship system» (en anglés), 26-09-2016.
* ↑ «Aràbia Saudita: aterridora campanya de difamació contra defensores dels drets humans de les dones». Arxivat de l'original el 22 de maig de 2018. [Consulta: 22 maig 2018].
* ↑ «Female activists detained ahead of Saudi driving ban reversal» (en anglés). The National, 20-05-2018. Arxivat de l'original el 5 de juny de 2018.
* ↑ Batrawy, Aya. «Six women's driving advocates in Saudi Arabia arrested» (en anglés). Toronto Star. Arxivat de l'original el 5 de juny de 2018.
* ↑ «Saudi Arabia: Chilling smear campaign against women's rights defenders» (en anglés). Arxivat de l'original el 5 de juny de 2018.
* ↑ «Saudis detain women's advocates ahead of driving ban lift» (en anglés), 20-05-2018.
* ↑ «Saudi Arabia arrests 10 for their work promoting women’s rights» (en anglés), 24-05-2018.
* ↑ «Saudi women's rights campaigners detained and branded traitors weeks before driving ban lifted» (en anglés). Chris Baynes, 19-05-2018.
* ↑ «Arabia Saudí - La comunidad internacional no puede permanecer en silencio respecto a la detención de activistas en favor de los derechos de las mujeres», 04-06-2018.
* ↑ «Defensores de los derechos de las mujeres en Arabia Saudí», 01-05-2018.
* ↑ Chris Dyer. «Detained Saudi activists are being electrocuted, flogged and sexually harassed by masked interrogators, Amnesty International claims» (en anglés), 20-11-2018.
* ↑ «Activistas saudíes de derechos humanos son torturados y acosados sexualmente en prisión», 21-11-2018.
* ↑ «Arabia Saudí: Denuncias de tortura y acoso sexual de activistas de ambos sexos detenidos», 20-11-2018.
* ↑ «Represión extrema contra activistas de DDHH en Arabia Saudí», 24-01-2019.